**Refleksjonsspørsmål og skriveoppgaver til serien «Beist»**

## Episode 1: Kontrakten

1. Hvorfor tror du serien har fått tittelen «Beist»? Begrunn svaret ditt.
2. Hvordan reagerer Elias da han får vite at David har fått proffkontrakt? Hvorfor reagerer han slik, tror du?
3. Hvilket inntrykk får du av forholdet mellom Elias og faren? Underbygg det du skriver ved å vise til konkrete hendelser i serien.
4. Signeringsansvarlig i Rosenborg vil ikke skrive kontrakt med Elias før etter finalen. Hvorfor er det så viktig for Elias at han får skrevet kontrakt med Rosenborg med en gang?
5. Elias forteller treneren at David drakk seg full i helgen. Var det riktig av ham å gjøre det? Hvorfor/hvorfor ikke? Begrunn svaret ditt.
6. Etter å ha sett første episode, hvordan vil du beskrive vennskapet mellom Elias og David? Underbygg det du skriver ved å vise til konkrete hendelser i episoden.

## Episode 2: Restitusjon

1. David er ikke motivert for å dra på trening etter det som har skjedd. Hvorfor overtaler Elias David til å komme på treninga likevel? Hva forteller dette om Elias?
2. Elias og David får til et godt samspill på treninga, men treneren er ikke fornøyd. Hvorfor er han ikke fornøyd med spillet til Elias?
3. Treneren kaller Elias en «snitch», men skriver etterpå i ei melding at han ikke mener at han er det. Hva tenker du om det? Er han en «snitch»? Hvorfor/hvorfor ikke?

## Episode 3: Guttegarderoben

1. Vi får se at David er hos legen. Hva er det legen er bekymret for, og hva sier David for å berolige henne?
2. Legen sier at kontrollbehovet kan øke i perioder med mye press. Hvilket kontrollbehov er det hun snakker om?
3. I åpningsscenen kryssklippes det mellom samtalen mellom legen og David og samtalen mellom Elias og faren. Hvorfor har serieskaperne valgt å gjøre det slik, tror du? Hvilken virkning får denne kryssklippingen?
4. Hvordan vil du beskrive forholdet mellom Elias og Mina? Underbygg det du sier/skriver ved å vise til konkrete hendelser i episoden.

## Episode 4: Lagfølelsen

1. Hvordan vil du beskrive samholdet mellom guttene på laget? Underbygg det du sier/skriver ved å vise til konkrete hendelser i episoden.
2. Treneren sier at det er relasjonene mellom guttene som får dem til å prestere som en familie på banen. Hva mener han med det? Begrunn svaret ditt.
3. Hvilke relasjoner er viktig for deg for at du skal gjøre ditt beste i ulike sammenhenger?
4. I episoden får vi se en øvelse der guttene peker ut hvem av de andre guttene på laget som er «den modigste», «divaen», «drittsekken» og så videre. Hvorfor tror du at David og Elias peker ut hverandre som «den modigste»?
5. Hvordan vil du beskrive stemninga blant guttene i garderoben etter treninga? Underbygg det du sier/skriver ved å vise til konkrete hendelser i episoden.

## Episode 5: Spydspiss

1. Episoden har fått tittelen «Spydspiss». Hva vil det si å være en spydspiss, og hvordan vil du tolke tittelen?
2. Elias prøver å forklare David hvorfor han sladret om at David hadde drukket alkohol på festen. Hva tenker du om forklaringen hans?
3. Faren til Elias kaller Elias for en idiot. Hvorfor gjør han det? Og er du enig med han? Begrunn svaret ditt.
4. Bare én av guttene kan starte på topp i finalen. Hvem av dem synes du fortjener å starte? Begrunn svaret ditt.

## Episode 6: Valget

1. Episoden har tittelen «Valget». Hvilket valg er det Elias står overfor? Er det egentlig flere valg det er snakk om? Begrunn svaret ditt.
2. Hva tenker du om valgene Elias og David gjør i denne episoden?
3. Hvordan vil du beskrive stemninga mellom guttene på bussen? Underbygg det du sier/skriver ved å vise til konkrete hendelser i episoden.
4. Hvilket inntrykk har du av Scott, agenten til Elias? Underbygg det du skriver ved å vise til konkrete hendelser i episoden.
5. David følger etter Elias og ser at Elias møter agenten sin og en representant fra Stabæk. Hvordan reagerer David på det han ser, og hvorfor reagerer han slik, tror du?
6. Elias kommer for sent til oppmøtet før kampen. Hvorfor forteller ikke David at han vet hvor Elias er?

## Episode 7: Finalen

1. Finalen er i gang, og det står 0-0 til pause. Agenten til Elias vil at han skal vise seg fram og spille mer offensivt. Er det riktig av Elias å bryte med matchplanen, synes du? Hvorfor/hvorfor ikke?
2. Elias blir tatt av banen i andre omgang. Hva synes du om denne avgjørelsen?  Begrunn svaret ditt.
3. Hva tror du Elias føler når han får vite sluttresultatet? Underbygg det du sier/skriver ved å vise til konkrete hendelser i episoden.
4. Hva tror du det betyr for Elias at faren kom for å se finalen likevel? Og hva tenker du om samtalen mellom dem på banketten etter kampen?
5. Hvordan er forholdet mellom Elias og de andre guttene på laget etter kampen? Underbygg det du sier/skriver ved å vise til konkrete hendelser i serien
6. Scott, agenten til Elias, vil at Elias skal signere for Stabæk. Hva begrunner han det med? Synes du det er riktig av Scott å overtale Elias til å signere? Begrunn svaret ditt.

## Episode 8: Festen

1. Elias kommer på festen, men han blir ikke inkludert av de andre guttene. Hvordan tror du han opplever det?
2. Har du selv kjent på det å bli holdt utenfor noen gang? Beskriv hvilke følelser man kan kjenne på i en slik situasjon.
3. Elias vil prate med David. Hvorfor er det så vanskelig for David å tilgi Elias, tror du?
4. Hvordan tror du David har det på festen? Underbygg det du sier/skriver ved å vise til konkrete hendelser i episoden.
5. Hva er det som gjør at Elias bestemmer seg for å signere for Stabæk? Hva tenker du om dette valget? Begrunn svaret ditt.
6. Hvorfor har Scott hele tiden løyet om at det skulle komme en speider fra Dortmund, tror du?
7. David kommer på hotellrommet for å la Elias signere finaleballen. Hvilke følelser tror du guttene kjenner på? Underbygg det du sier/skriver ved å vise til konkrete hendelser i episoden.

## Oppgaver til hele serien

1. Både David og Elias drømmer om en fotballkarriere. Skriv en tekst om hva du drømmer om å oppnå i livet, og hva du eventuelt må gjøre for å oppnå denne drømmen.
2. Elias står overfor en rekke ulike valg i løpet av serien, og valgene hans er ikke alltid like gode. Skriv en tekst om det å ta viktige valg i livet.
3. Skriv en tekst der du reflekterer over hva som kreves av ungdommer som ønsker å nå toppnivået innenfor en idrett.
4. Skriv en skjønnlitterær tekst der hovedpersonen må gjøre et vanskelig valg for å oppnå drømmen sin.
5. Skriv en tekst der du reflekterer over hvordan det er for barn og unge å utsettes for prestasjonspress i ulike sammenhenger.
6. Skriv et leserinnlegg der du argumenterer for at det er for mye prestasjonspress i idretten.
7. Serienavnet introduseres ved hjelp av ulike virkemidler i hver episode. Skriv en kort tekst der du forklarer hvordan serienavnet introduseres, og fortell hva du synes om de ulike måtene å gjøre det på. Vis til konkrete eksempler og begrunn svaret ditt.
8. Serien tar i bruk ulike filmatiske virkemidler. Velg ut et par av disse virkemidlene, og skriv en kort tekst der du reflekterer over hvilken virkning disse virkemidlene har i serien. Du kan for eksempel se på bruk av lys, klipping, bildeutsnitt eller bruk av musikk.
9. Velg én av episodene, og skriv en (film)analyse av denne episoden.
10. Skriv en anmeldelse av serien.

## Oppgave til hele serien og romanen

Serien er basert på romanen «Bare spille ball» av Michael Stilson. Det vil si at serieskaperne har foretatt en adaptasjon av boka. En adaptasjon handler om å foreta en rekke ulike valg om hva som skal bevares og hva som skal fjernes fra den opprinnelige teksten, hva som skal legges til og hva som eventuelt skal endres.

Skriv en tekst der du beskriver og reflekterer over valgene serieskaperne har gjort når de har omskapt boka til en TV-serie. Hva er likt? Hva er ulikt? Og hvorfor tror du akkurat disse valgene er gjort? Er det noen av disse valgene du synes er spesielt gode eller er det noen valg du ikke synes er så gode?